ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
மேற்கு வங்கத்தில் சுகாதார சேவைகள் குறித்து மத்திய சுகாதாரத்துறை அமைச்சர் டாக்டர் மன்சுக் மாண்டவியா ஆய்வு
"மேற்கு வங்கத்தின் அனைத்து குடிமக்களுக்கும் தரமான சுகாதார சேவைகளை வழங்க நாங்கள் கடமைப்பட்டுள்ளோம். பிரதமர் திரு. நரேந்திர மோடி தலைமையிலான மத்திய அரசு, மாநிலத்தின் அனைத்து குடிமக்களுக்கும் தரமான சுகாதார சேவைகளை வழங்க உறுதிபூண்டுள்ளது. மேற்கு வங்க மக்கள் பயன்பெறும் வகையில் மாநில அரசு ஆயுஷ்மான் பாரத் திட்டத்தை அடிமட்டத்தில் செயல்படுத்த வேண்டும். மாநிலத்தில் சுகாதார சேவைகள் மிக உயர்ந்த தரத்தில் இருப்பதை உறுதி செய்ய தேவையான அனைத்து நடவடிக்கைகளையும் நாங்கள் எடுத்து வருகிறோம் என்று மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா மேற்கு வங்கத்திற்கு விஜயம் செய்தபோது தெரிவித்தார். மாநிலத்தில் சுகாதார சேவைகளை வழங்கும் பல்வேறு திட்டங்களை மத்திய சுகாதார அமைச்சர் இன்று ஆய்வு செய்தார்.
தனது பயணத்தின் போது, ஆயுஷ்மான் பாரத் சுகாதாரம் மற்றும் நல்வாழ்வு மையங்கள், தேசிய காசநோய் ஒழிப்பு திட்டம், தேசிய சுகாதார இயக்கம் , பிரதமரின் ஆயுஷ்மான் பாரத் சுகாதார உள்கட்டமைப்பு இயக்கம் , தொலைமருத்துவ சேவைகள், மருத்துவ கல்வி மற்றும் அரிவாள் செல் ரத்த சோகை ஒழிப்பு திட்டம் ஆகியவற்றின் கீழ் விடுவிக்கப்பட்ட நிதியின் நிலை குறித்து அவர் ஆய்வு செய்தார்.
நிகழ்ச்சியில் பேசிய டாக்டர் மாண்டவியா, ஆயுஷ்மான் பாரத் சுகாதாரம் மற்றும் நல்வாழ்வு மையத்தைக் குறிப்பிட்டு, "ஆயுஷ்மான் பாரத் சுகாதார மற்றும் நல்வாழ்வு மையம், அருகில் வசிக்கும் மக்களுக்கு விரிவான ஆரம்ப சுகாதார சேவைகளை வழங்குவதற்கான ஒரு சிறந்த முன்முயற்சியாகும்" என்று கூறினார்.
தேசிய சுகாதார இயக்கத்தின் கீழ் மேற்கு வங்கத்திற்கு பல்வேறு வளங்கள் வழங்கப்பட்டுள்ளதாக கூறிய டாக்டர் மாண்டவியா அவற்றை பட்டியலிட்டார்.
தேசிய காசநோய் ஒழிப்புத் திட்டம் மற்றும் தேசிய சுகாதார இயக்கத்தின் கீழ் விடுவிக்கப்பட்ட நிதியின் நிலை குறித்தும் மத்திய சுகாதார அமைச்சர் ஆய்வு செய்தார். 2025-ம் ஆண்டுக்குள் காசநோயை ஒழிக்க மத்திய அரசு உறுதிபூண்டுள்ளது என்றும், தேசிய சுகாதார இயக்கத்தின் கீழ் வெளியிடப்படும் நிதியை திறம்பட பயன்படுத்துவதை உறுதி செய்ய தேவையான அனைத்து நடவடிக்கைகளையும் எடுத்து வருகிறோம் என்றும் அவர் கூறினார்.
15-வது நிதிக்குழுவின் கீழ் ரூ.180.12 கோடி செலவில் 223 வட்டார பொது சுகாதார அலகுகளுக்கும், ரூ.290 கோடி செலவில் 719 துணை சுகாதார நிலையங்களுக்கும் ஒப்புதல் அளிக்கப்பட்டுள்ளது. மேற்கு வங்கத்தில் 10,358 ஆயுஷ்மான் பாரத் சுகாதார மற்றும் நல்வாழ்வு மையங்கள் 16,82,87,430 பயணிகளுடன் செயல்பட்டு வருவதாகவும், 2,08,42,397 தொலைபேசி ஆலோசனைகள் மேற்கொள்ளப்பட்டுள்ளன என்றும் அவர் கூறினார்.
வணிகம் மற்றும் தொழில்துறை அமைச்சகம்
தோட்டக்கலை பொருட்கள் மீது கவனம் செலுத்தும் அபேடாவின் இரண்டாவது காணொலி பொருட்காட்சி தொடக்கம்
கொவிட்-19 பெருந்தொற்றின் போது இந்தியாவின் வேளாண் மற்றும் பதப்படுத்தப்பட்ட உணவு பொருட்களின் ஏற்றுமதி திறனை ஊக்கப்படுத்தும் வகையில், தோட்டக்கலை பொருட்களுக்கான அபேடாவின் இரண்டாவது காணொலி பொருட்காட்சி இன்று தொடங்கியது.
2021 மே 29 வரை நடக்கவிருக்கும் இந்த மூன்று நாள் பொருட்காட்சியில் இந்தியாவின் பிரத்தியேக பழங்கள், காய்கறிகள் மற்றும் பல்வேறு பிராந்தியங்களில் இருந்து சேகரிக்கப்பட்ட பூக்கள் சர்வதேச இறக்குமதியாளர்களுக்காக காட்சிப்படுத்தப்படும்.
471-க்கும் அதிகமான ஏற்றுமதியாளர்கள் அல்லது பங்கேற்பாளர்கள் தங்களது பொருட்களை மெய்நிகர் தளத்தில் காட்சிப்படுத்தி உள்ளனர். 543 பார்வையாளர்கள் அல்லது இறக்குமதியாளர்கள் இந்த பொருட்காட்சியில் கலந்து கொள்கின்றனர்.
பண்ணை பசுமை காய்கறிகள், மாம்பழங்கள், திராட்சைகள் உள்ளிட்ட பழங்கள் மற்றும் காய்கறிகள் பொருட்காட்சியில் காட்சிப்படுத்தப்பட்டுள்ளன. இந்தியா, சிங்கப்பூர், அமெரிக்கா, ஆஸ்திரேலியா, இங்கிலாந்து, நைஜீரியா, பஹ்ரைன், இஸ்ரேல், சுரிநாம், ஆப்கானிஸ்தான், ஜப்பான், ஐஸ்லாந்து, மாலத்தீவு மற்றும் புரூனேவில் இருந்து பார்வையாளர்கள் இதில் கலந்து கொள்கின்றனர்.
கொவிட்-19 பெருந்தொற்றின் காரணமாக, இந்தியாவின் வேளாண் மற்றும் பதப்படுத்தப்பட்ட உணவு பொருட்களின் ஏற்றுமதி திறனை ஊக்கப்படுத்தும் பொருட்காட்சியை காணொலி மூலம் அபேடா நடத்துகிறது.
குடியரசுத் துணைத் தலைவர் செயலகம்
மக்களுக்கு அதிகாரமளித்தலில் பத்திரிகைத் துறை மிகச்சிறந்த பங்களிப்பை செய்கிறது: குடியரசுத் துணைத் தலைவர் வளர்ச்சித் திட்ட செய்திகளுக்குப் பெருமளவு இடமளிக்க ஊடகங்களுக்கு வேண்டுகோள் 2019-ல் பத்திரிகைத் துறையில் சிறந்து விளங்கியதற்காக தேசிய விருது பெற்றவர்களுக்குப் பாராட்டுகள்
ஊடகங்கள் சொந்த கண்ணோட்டத்துடன் செய்திகளுக்கு சாயம் பூசக்கூடாது என்றும், பொதுத்தன்மை, நியாயம், துல்லியத் தன்மை ஆகியவற்றைப் பராமரிப்பது அவசியம் என்றும் குடியரசுத் துணைத் தலைவர் திரு எம் வெங்கய்யா நாயுடு வலியுறுத்தியுள்ளார்.
தேசிய பத்திரிகை தினத்தையொட்டி, புதுதில்லியில் இன்று இந்திய பிரஸ் கவுன்சில் ஏற்பாடு செய்திருந்த நிகழ்ச்சியில் பேசிய அவர், செய்தி நிறுவனங்களின் நடுநிலைமையும், புனிதமும் எல்லா காலங்களிலும் காக்கப்பட வேண்டும் என்றார்.
தற்காலத்தில் முன்வந்துள்ள போலிச் செய்திகள் என்ற தன்மை மிகவும் மோசமாகியுள்ளது என்றும், சமூக ஊடகம் இதில் பெரும் தாக்கத்தை ஏற்படுத்தியுள்ளது என்றும் அவர் கூறினார். பரபரப்பாக்குவது, ஒருதலைப்பட்சமாக செய்தி வெளியிடுவது, பணத்திற்கு செய்தி வெளியிடுவது என்பவை தற்கால ஊடகங்களை பாதித்துள்ளது என்றும் அவர் குறிப்பிட்டார்.
வணிகக் குழுமங்களும், அரசியல் கட்சிகளும் செய்தித் தாள்களையும், தொலைக்காட்சி அலைவரிசைகளையும் நடத்துவது, அவர்களின் சொந்த நலன்களை அதிகரிப்பதற்காக என்பது கவலை அளிக்கிறது என்று திரு நாயுடு தெரிவித்தார். இதனால் பத்திரிகைத் துறையின் மைய மாண்புகள் அரிக்கப்படுகின்றன என்றும் அவர் கூறினார்.
சுதந்திரமும், பொறுப்பும் தனித்தனியானவை என்று கருத முடியாது என குறிப்பிட்ட குடியரசுத் துணைத் தலைவர், ஜனநாயகத்தைப் பாதுகாக்கும் அமைப்பாக மட்டும் ஊடகம் கருதப்படாமல் அடித்தள மக்களின் உண்மையான சேவகனாகவும் செயல்பட வேண்டும் என்று கேட்டுக் கொண்டார்.
பத்திரிகையாளர்களுக்கான நடத்தை விதிகளைப் பத்திரிகையாளர் அமைப்புகளே உருவாக்கும் காலம் வந்துள்ளதாக அவர் குறிப்பிட்டார். வாய்மை ஒருபோதும் சமரசம் செய்யப்படாததை உறுதி செய்வதன் மூலம் ஜனநாயகத்தின் நான்காவது தூணான பத்திரிகைத் துறையை வலுப்படுத்த வேண்டும் என்று அவர் வலியுறுத்தினார்.
இணைய தளமும், செல்பேசியும் தகவல் கிடைப்பதை ஜனநாயகப்படுத்தியுள்ளது என்பதில் ஐயமில்லை. ஆனால், பல நேரங்களில் பொய்யான தகவல்கள் உருவாக்கப்படுகின்றன. நமது பன்முக சமூகத்தில் பிரிவினைகளையும், வெறுப்பையும் உருவாக்க முயற்சிக்கும் இத்தகைய செய்திகளுக்கு எதிராக, பத்திரிகையாளர்கள் செயல்பட வேண்டும் என்று குடியரசுத் துணைத் தலைவர் தெரிவித்தார்.
வேளாண்மை போன்ற துறைகளுக்கு முக்கியத்துவம் அளிப்பதோடு, வளர்ச்சித்திட்டங்களுக்கு அதிக இடத்தை ஊடகங்கள் வழங்க வேண்டும் என்றும் திரு நாயுடு வேண்டுகோள் விடுத்தார்.
இந்த நிகழ்ச்சியில் 2019-ல் பத்திரிகைத் துறையில் சிறந்து விளங்கியவர்களுக்கான தேசிய விருதுகளையும் குடியரசுத் துணைத் தலைவர் வழங்கினார். பிரபல பத்திரிகையாளர் திரு குலாப் கோத்தாரிக்கு கவுரவமிக்க ராஜாராம் மோகன்ராய் விருது வழங்கப்பட்டது.
இந்த நிகழ்ச்சியில் 1966 ஆம் ஆண்டிலிருந்து தற்போது வரையிலான இந்திய பிரஸ் கவுன்சிலின் செயல்பாடுகளை கொண்ட நூலையும், பத்திரிகையாளர் நடத்தை நெறிமுறைகளின் புதிய பதிப்பையும், செய்தி சேகரித்தல் – கருத்து கூறுதல் – ஒருபார்வை என்பது பற்றிய நூலையும் அவர் வெளியிட்டார்.
மத்திய தகவல் ஒலிபரப்பு அமைச்சர் திரு பிரகாஷ் ஜவ்டேகர், இந்திய பிரஸ் கவுன்சில் தலைவர் நீதிபதி சந்திரமௌலி குமார் பிரசாத் உள்ளிட்டோர் நிகழ்ச்சியில் கலந்து கொண்டனர். பங்களாதேஷ், நேபாளம், பூட்டான், மியான்மர் ஆகிய நாடுகளின் பிரதிநிதிகளும் இந்த நிகழ்ச்சியில் கலந்து கொண்டனர்.
குடியரசுத் துணைத் தலைவர் செயலகம்
அனந்த் குமார் மறைவுக்கு குடியரசுத் துணைத் தலைவர் இரங்கல்
புதுதில்லியில் இன்று  காலமான நாடாளுமன்ற விவகாரங்கள் துறை அமைச்சர் திரு. அனந்த் குமார் மறைவுக்கு, குடியரசுத் துணைத் தலைவர் திரு. எம். வெங்கையா நாயுடு இரங்கல் தெரிவித்துள்ளார். அவர் வெளியிட்டுள்ள இரங்கல் செய்தியில், மாணவர் அமைப்பு முதல், நாடாளுமன்ற உறுப்பினராக பதவி வகித்த காலம்வரை, பல ஆண்டுகளாக தமது நெருங்கிய சகாவாக திகழ்ந்தவர் அனந்த் குமார் என்று குறிப்பிட்டுள்ளார். தலைசிறந்த நூலாசிரியராகவும், சிறந்த கவிஞராகவும், அனைவரையும் ஈர்க்கக்கூடிய பேச்சாற்றல் மிக்கவராகவும் திகழ்ந்த அனந்த் குமார், பன்முகத் திறமைவாய்ந்தவர் என்றும் வெங்கையா நாயுடு புகழாரம் சூட்டியுள்ளார்.
குடியரசுத் துணைத் தலைவரின் இரங்கல் செய்தி வருமாறு:
“நாடாளுமன்ற விவகாரங்கள் துறை அமைச்சர் திரு. அனந்த் குமாரின் திடீர் மறைவு பற்றிய செய்தி அறிந்து நான் அதிர்ச்சியும், மிகுந்த துயரமும் அடைந்துள்ளேன்.
மாணவர் அமைப்புகளில் பங்குபெற்ற காலம்தொட்டு, நாடாளுமன்ற உறுப்பினராக பதவி வகித்த காலம்வரை, நீண்ட காலமாக எனது மதிப்பிற்குரிய சகாவாக திகழ்ந்தவர். அவர் ஒரு உறுதியான தேசியவாதி என்பதோடு, அனைவராலும் மதிக்கப்பட்ட அன்பான தலைவராகவும், தலைசிறந்த நிர்வாகியாகவும் திகழ்ந்தவர்.
தலைசிறந்த நூலாசிரியராகவும், சிறந்த கவிஞராகவும், அனைவரையும் ஈர்க்கக்கூடிய பேச்சாற்றல் மிக்கவராகவும், பன்முகத் தன்மை வாய்ந்தவராகவும் திகழ்ந்தவர் அனந்த் குமார். அவரது நீண்ட நெடிய பொதுவாழ்க்கையில் ஒப்பற்றவராக பல்வேறு சாதனைகளை படைத்து, நன்மதிப்பை பெற்றதுடன், நாட்டிற்காக தன்னலமற்ற முறையிலும் சேவையாற்றியவர் ஆவார்.
அன்னாரது மறைவு இந்திய ஜனநாயகத்திற்கும், அரசியலுக்கும் ஈடு செய்ய முடியாத பேரிழப்பாகும். மிகவும் துயரமான இந்த தருணத்தில் அவரது குடும்பத்தினர், நண்பர்கள் மற்றும் நேசத்திற்குரியவர்களுக்கு வலிமையும், துணிவும் கிடைக்க இறைவனைப் பிரார்த்திக்கிறேன்.
திரு. அனந்த் குமார் எக்காலத்திலும் நினைவுகூறத்தக்கவர் என்பதோடு, அவரது நினைவுகள் என்றைக்கும் நிலைத்திருக்கும். அவரது வாழ்க்கை, நாட்டிற்காக பாடுபடுபவர்களுக்கு ஒரு சுடராக திகழும்.
அவரது ஆன்மா அமைதியும், சாந்தமும் அடைய பிரார்த்திக்கிறேன்.
தேர்தல் ஆணையம்
தேர்தல் ஆணையம் ஏற்பாடு செய்த சர்வதேச நிகழ்ச்சியில் 26 நாடுகளில் இருந்து 100-க்கும் மேற்பட்டோர் பங்கேற்றனர்
அசாம், கேரளா, புதுச்சேரி, தமிழ்நாடு மற்றும் மேற்கு வங்கத்தில் தற்போது சட்டமன்ற தேர்தல் நடைபெற்று வரும் நிலையில், 26 நாடுகளில் உள்ள தேர்தல் மேலாண்மை அமைப்புகள் மற்றும் மூன்று சர்வதேச அமைப்புகளுக்காக சர்வதேச காணொலி தேர்தல் பார்வையாளர்கள் நிகழ்ச்சி 2021-ஐ இந்திய தேர்தல் ஆணையம் இன்று நடத்தியது.
துவக்கவுரை ஆற்றிய தலைமை தேர்தல் ஆணையர் திரு. சுனில் அரோரா, தேர்தல் அட்டவணைகளில் உலகெங்கும் முன்னெப்போதும் இல்லாத பாதிப்பை கொவிட்-19 ஏற்படுத்தியதாக கூறினார்.
தேர்தல் நடத்துவதற்கான சவால்கள் ஏராளமாக இருப்பினும், இந்த சூழ்நிலையானது தேர்தல் மேலாண்மை அமைப்புகளை ஒன்று திரட்டி அவர்களது சிறந்த செயல்பாடுகளை பகிர்ந்து கொள்ள வைத்தது என்றும் அவர் கூறினார்.
இத்தகைய சவாலான மற்றும் கடினமான சூழலில் பிகார் சட்டமன்ற தேர்தலை இந்திய தேர்தல் ஆணையம் நடத்தியதாகவும், நேர்மையான, சுதந்திரமான, வெளிப்படையான, துடிப்பான மற்றும் பாதுகாப்பான தேர்தலை பெருந்தொற்றுக் கிடையிலும் நடத்துவதே தேர்தல் ஆணையத்தின் குறிக்கோள் என்றும் அவர் கூறினார்.
‘ஏ-வெப்’ என்னும் தேர்தல் சஞ்சிகையின் முதல் பிரதியை தலைமை தேர்தல் ஆணையர் இந்நிகழ்ச்சியின் போது வெளியிட்டார். இந்த இதழ் குறித்து பேசிய அவர், தேர்தல் களத்தில் உள்ள நடைமுறைகள் மற்றும் படிப்புகளுக்கு இடையே உள்ள இடைவெளியை ‘ஏ-வெப்’ குறைக்கும் என்று கூறினார்.
26 நாடுகளில் இருந்து 100-க்கும் மேற்பட்ட பிரமுகர்கள் ஏப்ரல் 5 மற்றும் 6 ஆகிய தேதிகளில் இந்திய தேர்தல் ஆணையம் நடத்தும் சர்வதேச காணொலி தேர்தல் பார்வையாளர்கள் நிகழ்ச்சி 2021-ல் பங்கேற்றுள்ளனர்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:https://pib.gov.in/PressReleasePage.aspx?PRID=1709710
--------
(Visitor Counter : 172
சுகாதாரம் மற்றும் குடும்ப நலத்துறை அமைச்சகம்
இந்தியாவில் தயாரிக்கப்பட்ட வென்டிலேட்டர்கள், மருத்துவமனை கட்டமைப்பை மேம்படுத்தியுள்ளன : மத்திய சுகாதாரத்துறை விளக்கம்
கொவிட் மேலாண்மையை திறம்பட மேற்கொள்வதில், மாநிலங்கள் மற்றும் யூனியன் பிரதேசங்களின் முயற்சிகளுக்கு மத்திய அரசு கடந்த ஆண்டிலிருந்து உதவி வருகிறது. தற்போதுள்ள மருத்துவமனை கட்டமைப்பை அதிகரிக்க, மத்திய அரசு கடந்தாண்டு ஏப்ரல் மாதம் முதல், வென்டிலேட்டர்கள் உள்பட அத்தியாவசிய மருத்துவ உபகரணங்களை கொள்முதல் செய்து மாநிலங்கள், யூனியன் பிரதேசங்கள், மத்திய மருத்துவமனைகளுக்கு வழங்கி வருகிறது.
பிரதமர் நல நிதி மூலம் மத்திய அரசு வழங்கிய வென்டிலேட்டர்கள், பஞ்சாப் பரித்கோட் பகுதியில் உள்ள ஜிஜிஎஸ் மருத்துவ கல்லூரி மருத்துவமனையில் தொழில்நுட்ப கோளாறு ஏற்பட்டு, அதை சரிசெய்ய தயாரிப்பு நிறுவனங்கள் ஒத்துழைப்பு அளிக்காததால், பயனற்ற நிலையில் கிடக்கின்றன என சில ஊடகங்கள் செய்தி வெளியிட்டுள்ளன. இது ஆதாரமற்ற செய்தி போல் தெரிகிறது. இதில் முழுமையான தகவல் இல்லை.
கடந்தாண்டு தொற்று தொடங்கியபோது, நாடு முழுவதும் அரசு மருத்துவமனைகளில் குறைந்த எண்ணிக்கையிலேயே வென்டிலேட்டர்கள் இருந்தன. நம் நாட்டில் குறைந்த அளவில் வென்டிலேட்டர்கள் தயாரிக்கப்பட்டன. வெளிநாட்டில் உள்ள நிறுவனங்களால், இந்தியாவுக்கு அதிகளவில் சப்ளை செய்ய முடியாத நிலை இருந்தது. அதனால் உள்நாட்டு தயாரிப்பாளர்கள், இந்தியாவில் வென்டிலேட்டர்கள் தயாரிக்க ஊக்குவிக்கப்பட்டனர்.
பெரும்பாலான நிறுவனங்கள், முதல் முறையாக வென்டிலேட்டர்கள் தயாரித்தன. அவை நிபுணர்களால் பரிசோதனை செய்யப்பட்ட பின்பே விநியோகிக்கப்பட்டன.
ஜிஜிஎஸ் மருத்துவமனையில், ஏஜிவிஏ வழங்கிய 80 வென்டிலேட்டர்களில், 71 வென்டிலேட்டர்கள் பழுது என செய்தி வெளியாகியுள்ளது.
ஜிஜிஎஸ் மருத்துவமனைக்கு 88 வென்டிலேட்டர்களை பாரத் எலக்ட்ரானிக்ஸ் நிறுவனம் வழங்கியது. 5 வென்டிலேட்டர்கள் ஏஜிவிஏ நிறுவனம் வழங்கியது. இந்த வென்டிலேட்டர்களை வெற்றிகரமாக பொருத்தியபின், மருத்துவமனை நிர்வாகம் சான்றளித்துள்ளது.
பத்திரிக்கைகளில் வெளியானது போல் பெரும்பாலான வென்டிலேட்டர்கள் பழுதாகவில்லை என பெல் நிர்வாகம் தெரிவித்துள்ளது.
பெல் இன்ஜினியர்கள், ஜிஜிஎஸ் மருத்துவமனைக்கு பல முறை சென்று சிறு சிறு தவறுகளை சரி செய்து, ஊழியர்களுக்கு செய்முறை விளக்கமும் அளித்துள்ளனர்.
ஜிஜிஎஸ் மருத்துவமனையின் ஆக்ஸிஜன் பைப் லைனில் போதிய அழுத்தம் இல்லாதது, பிரச்சனைக்கு காரணம் என தெரியவந்தது. மேலும் குறிப்பிட்ட இடைவெளியில் மாற்ற வேண்டிய சென்சார், பாக்டீரியா பில்டர் போன்ற பாகங்கள் விதிமுறைப்படி மாற்றப்படவில்லை.
பெல் இன்ஜினியர்கள் நேற்று மீண்டும் சென்று 5 வென்டிலேட்டர்களை சரி செய்துள்ளனர். பஞ்சாப்பில் உள்ள மருத்துவமனைகள், வென்டிலேட்டர் நிறுவனங்களின் வழிமுறைகளை சரியாக பின்பற்றாமல், பிரச்சனைகளை அடிப்படை ஆதாரமின்றி எழுப்புகின்றன.
பெல் நிறுவனம் தொடர்ச்சியாக தனது தொழில்நுட்ப உதவிகளை வழங்கும் என தெளிவுபடுத்தப்படுகிறது. வென்டிலேட்டர் நிறுவனங்களின் உதவி எண்கள், பிரத்தியேக இ-மெயில் முகவரிகள் ஆகியவை, கடந்த 9ம் தேதி மத்திய சுகாதாரத்துறை அமைச்சகம் அனைத்து மாநிலங்களுக்கும் மீண்டும் தெரிவித்துள்ளது. வென்டிலேட்டர்களின் தொழில்நுட்ப பிரச்சனைகளை சரிசெய்ய, இத்தகவல் மாநில வாரியாக சிறப்பு அதிகாரிகளுடன் உருவாக்கப்பட்ட வாட்ஸ் அப் குழுக்களுக்கும் தெரிவிக்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1718183
பிரதமர் அலுவலகம்
சர்வதேச மகளிர் தினம் – பெண் சக்திக்கு பிரதமர் மரியாதை
சர்வதேச மகளிர் தினத்தை முன்னிட்டு பிரதமர் திரு. நரேந்திர மோடி, பெண் சக்திக்கு மரியாதை செலுத்தியுள்ளார்.
“சர்வதேச பெண்கள் தினத்தை முன்னிட்டு, நமது பெண்களின் மட்டற்ற சக்திக்கு தலைவணங்குகிறேன். பெண்களுக்கு அதிகாரம் அளிக்கும் வகையில் நாங்கள் பல்வேறு முடிவுகளை எடுத்துள்ளதற்காக பெருமைப்படுகிறோம். பல்வேறு துறைகளில், பெண்களின் வியத்தகு சாதனைகளை நினைத்து ஒவ்வொரு இந்தியரும் பெருமைகொள்கிறோம்” என்று பிரதமர் தனது வாழ்த்து செய்தியில் கூறியுள்ளார்.
பாதுகாப்பு அமைச்சகம்
ஒரு பரம் வீருக்கு மரியாதை செலுத்திய மற்றொரு பரம் வீர்: சென்னையிலும் அஞ்சலி
பரம் வீர் சக்ரா விருது பெற்ற சுபேதார் மேஜர்  யோகேந்திர சிங் யாதவ், திருமதி ஹோஷியார் சிங் மற்றும் ராணுவ செயலாளரும் கிரெனேடியர்ஸில் கர்னலுமான லெப்டினன்ட் ஜெனரல் ராஜீவ் சிரோஹி ஆகியோருடன் இணைந்து பரம் வீர் சக்ரா விருதாளர் கர்னல் ஹோஷியார் சிங்கின் 23-வது நினைவு தினத்தை நினைவுகூரும் வகையில் ஜெய்ப்பூரில் உள்ள ஷஹீத் ஸ்மாரக் நினைவிடத்தில் மரியாதை செலுத்தியது உண்மையில் ஒரு வரலாற்று சிறப்பு மிக்க புனிதமான தருணம் ஆகும்.
புகழ்பெற்ற போர் வீரரும், அதிகளவில் வீர விருதுகள் வென்றவருமான கர்னல் ஹோஷியார் சிங், 1971 போரில் படைப்பிரிவு தளபதியாக பணியாற்றினார். தனது துணிச்சலான வீரர்கள் குழுவுக்கு தலைமை தாங்கி ஷகர்கர் செக்டார் பகுதியில் பசந்தர் ஆற்றின் குறுக்கே ஜர்பால் என்ற பாகிஸ்தான் ராணுவ இடத்தை கைப்பற்றினார்.
எதிரிகளின் துப்பாக்கிச் சூட்டில் பலத்த படுகாயம் அடைந்தாலும், போர் நிறுத்தம் அறிவிக்கப்படும் வரை மேஜர் ஹோஷியார் சிங் அங்கிருந்து வெளியேற மறுத்துவிட்டார்.
இந்த கடும் போரில் மேஜர் ஹோஷியார் சிங் தனது தனிப்பட்ட பாதுகாப்பை முற்றிலும் புறக்கணித்து, இந்திய ராணுவத்தின் மிக உயர்ந்த மரபுகளுக்கு இணங்க, கடுமையான தாக்குதல்களை எதிர்கொண்டு வீரத்தையும் தீரத்தையும் வெளிப்படுத்தினார், அதற்காக அவருக்கு மிக உயர்ந்த வீர விருதான “பரம் வீர் சக்ரா” வழங்கப்பட்டது.
இன்று நடைபெற்ற புனிதமான நிகழ்வில் ராணுவ அதிகாரிகள் மற்றும் கிரெனேடியர்ஸ் படைப்பிரிவின் வீரர்கள் கலந்து கொண்டனர். 1971-ம் ஆண்டு போரின் சிறந்த வீரருக்கு அஞ்சலி செலுத்தும் வகையில், சென்னை, மோவ், ஜபல்பூர், பாலம்பூர் மற்றும் மும்பை ஆகிய இடங்களில் கிரெனேடியர் படைப்பிரிவின் அதிகாரிகள் மலர் வளையம் வைத்து மரியாதை செலுத்தினர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1778443
----
(Visitor Counter : 136
மனித வள மேம்பாட்டு அமைச்சகம்
கரக்பூரில் உள்ள இந்திய தொழில்நுட்பக் கழகத்தில் சர்வதேச பேராசிரியர்கள் தங்கும் விடுதியை மத்திய கல்வி அமைச்சர் திரு ரமேஷ் போக்ரியால் 'நிஷாங்க்' தொடங்கி வைத்தார்
சர்வதேச பல்கலைக்கழகங்களை ஈர்க்கும் வகையில், கரக்பூரில் உள்ள இந்திய தொழில்நுட்பக் கழகம், சர்வதேச பேராசிரியர்கள் தங்குவதற்கென பிரத்தியேகமான கட்டிடத்தை அமைத்துள்ளது. இதன் மூலம் 100 சர்வதேச பேராசிரியர்கள் குறுகிய மற்றும் நீண்ட காலம் தங்கியிருந்து மாணவர்களுக்கு பயிற்சி அளிக்கவும், ஆராய்ச்சிகளை மேற்கொள்ளவும் முடியும். இந்தக் கட்டிடத்தை மத்திய கல்வி அமைச்சர் திரு ரமேஷ் போக்ரியால் 'நிஷாங்க்' காணொளி வாயிலாக இன்று தொடங்கி வைத்தார். மேலும் மாணவர்கள் தங்கும் விடுதியில் இரண்டு புதிய அரங்குகளைக் கட்டுவதற்கான அடிக்கல்லையும் அவர் நாட்டினார்.
நிகழ்ச்சியில் பேசிய அமைச்சர், கல்வித் துறையில், இந்தியா உலக அளவில் சிறந்து விளங்குவதாகவும், இந்தியாவில் படிக்கும் மாணவர்கள் இந்தியாவிலேயே தொடர்ந்து இருக்க தேசிய கல்விக் கொள்கை 2020 வழிவகை செய்யும் என்றும் கூறினார்.
உலகெங்கிலும் உள்ள மாணவர்கள், இந்தியாவில் வந்து கல்வி பயிலும் நிலை விரைவில் ஏற்படும் என்றும் அவர் நம்பிக்கைத் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1664830
சிறுபான்மையினர் நலன் அமைச்சகம்
தேசிய சிறுபான்மையினர் ஆணைய தலைவராக சர்தார் இக்பால் சிங் லால்புரா பொறுப்பேற்றார்
தேசிய சிறுபான்மையினர் ஆணைய தலைவராக சர்தார் இக்பால் சிங் லால்புரா மத்திய சிறுபான்மையினர் நல அமைச்சர் திரு முக்தார் அப்பாஸ் நக்வி முன்னிலையில் புதுதில்லியில் இன்று பொறுப்பேற்றார்.
நிகழ்ச்சியில் பேசிய திரு நக்வி, சர்தார் இக்பால் சிங் லால்புராவுக்கு தமது மனமார்ந்த வாழ்த்துகளை தெரிவித்ததோடு, நிர்வாகம், சமூகம் மற்றும் இலக்கியம் உள்ளிட்ட துறைகளில் அவரது விரிவான அனுபவம், பிரதமர் திரு நரேந்திர மோடியின் ‘அனைவருடன், அனைவருடன் நன்மைக்காக, அனைவரின் நம்பிக்கையுடன், அனைவரின் முயற்சிகளுடன்’ லட்சியத்தை வலுவாக்கும் என்றார்.
அனைத்து பிரிவினருக்கும் அதிகாரமளிப்பதற்கான அரசின் முயற்சிகள் நல்ல பலன்களை அளித்து வருவதாக கூறிய அவர், சிறப்பு விசாரணை குழுவை அமைத்து 1984 கலவரத்தில் பாதிக்கப்பட்டவர்களுக்கு அரசு நீதியை உறுதி செய்ததாக கூறினார்.
நீண்ட நாள் கோரிக்கையான கர்தார்பூர் வழித்தடம் நிறைவேற்றப்பட்டுள்ளதாகவும், குருத்வாரா சர்க்யூட் ரயிலை தொடங்க அரசு முடிவெடுத்துள்ளதாகவும் அமைச்சர் கூறினார்.
மக்களுக்கு சேவை செய்வதற்கான வாய்ப்பை பிரதமர் தமக்கு அளித்துள்ளதாக கூறிய திரு லால்புரா, சமுதாயத்திற்கு சேவையாற்ற தம்மால் ஆன முயற்சிகளை எடுக்கவிருப்பதாக கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1753848
-----
(Visitor Counter : 474
சுகாதாரம் மற்றும் குடும்ப நலத்துறை அமைச்சகம்
நாட்டில் கொரோனா தொற்றுக்கு சிகிச்சை பெறுவோரின் எண்ணிக்கை 1.46 லட்சமாகப் பதிவு
நாட்டில் தற்போது கொரோனா தொற்றுக்கு சிகிச்சை பெறுவோரின் எண்ணிக்கை 1,46,907 ஆகக் குறைந்துள்ளது. இது நாட்டின் ஒட்டு மொத்த பாதிப்பில் 1.33 சதவீதமாகும்.
கடந்த 24 மணி நேரத்தில் 13,742 பேர் புதிதாக பாதிக்கப்பட்டுள்ள நிலையில், 14,037 பேர் குணமடைந்து வீடு திரும்பியுள்ளனர்.
பிப்ரவரி 24, 2021 காலை 7 மணி வரை, தமிழகத்தில் 4,00,400 பேர், புதுச்சேரியில் 10,450 பேர் உட்பட, நாடு முழுவதும் 1,21,65,598 பயனாளிகளுக்கு கொவிட் தடுப்பூசி போடப்பட்டுள்ளது.
2,54,356 முகாம்களில் 64,98,300 சுகாதாரப் பணியாளர்களுக்கும் , 13,98,400 சுகாதாரப் பணியாளர்களுக்கும் , 42,68,898 முன்கள ஊழியர்களுக்கும்  தடுப்பூசிகள் போடப்பட்டுள்ளன.
தடுப்பூசி வழங்கும் திட்டத்தின் 39-ஆம் நாளில்  9,479 முகாம்களில் 4,20,046 பயனாளிகளுக்கு  நாடு முழுவதும் தடுப்பூசி போடப்பட்டுள்ளது.
நாட்டில் குணமடைந்தவர்களின் எண்ணிக்கை 1,07,26,702 ஆக அதிகரித்துள்ளது. இதன்மூலம் குணமடைந்தவர்களின் எண்ணிக்கை 97.25 சதவீதமாக பதிவாகியுள்ளது.
கடந்த 24 மணி நேரத்தில் அதிகபட்சமாக மகாராஷ்டிராவில் 6,218 பேரும், கேரளாவில் 4,034 பேரும், தமிழ்நாட்டில் 442 பேரும் புதிதாக தொற்றுக்கு ஆளாகியுள்ளனர்.
கடந்த 24 மணிநேரத்தில் 104 உயிரிழப்புகள் ஏற்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1700354
(
சிறப்பு சேவைகள் மற்றும் கட்டுரைகள்
நக வெட்டிகள், முகப் பூச்சு டப்பாக்கள், பொம்மை கார்களில் மறைத்து வைத்து கடத்தி வரப்பட்ட தங்கம் சென்னை விமான நிலையத்தில் பறிமுதல்
இண்டிகோ விமானம் 6ஈ-66-இல் திங்கள் அதிகாலை சென்னை வந்திறங்கிய சையத் நதீம் உர் ரெஹ்மான் என்பவர் தங்கம் கடத்தி வருவதாக எழுந்த சந்தேகத்தையடுத்து, சுங்க அதிகாரிகளால் தடுத்து நிறுத்தப்பட்டார். விசாரணையின் போது அவர் மழுப்பலான பதில்களை அளித்ததை தொடர்ந்து, அவரது பை சோதனை செய்யப்பட்டது.
ஐந்து டைகர் பாம் குப்பிகள், ஆறு நிவியா முகப்பூச்சு டப்பாக்கள், மூன்று சிறு பொம்மை பந்தயக் கார்கள் மற்றும் இரண்டு நக வெட்டிகள் அவரது பையில் இருந்தன. இவற்றில் தங்கம் மறைத்து வைத்து எடுத்து வரப்பட்டது கண்டறியப்பட்டு, பறிமுதல் செய்யப்பட்டது. நக வெட்டிகளில் இருந்த பாட்டில் திறப்பான்கள் மற்றும் சிறு கத்திகள் தங்கத்தால் செய்யப்பட்டிருந்ததும் கண்டறியப்பட்டது. அவரது கால் சட்டைப் பையில் இருந்து ஒரு தங்கத் துண்டும் பறிமுதல் செய்யப்பட்டது. மொத்தம் ரூ 14.12 லட்சம் மதிப்புடைய 286 கிராம் தங்கம் சுங்க சட்டத்தின் கீழ் பறிமுதல் செய்யப்பட்டது.
இது தொடர்பாக மேலும் விசாரணை நடந்து வருவதாக சென்னை சர்வதேச விமான நிலையத்தின் சுங்க ஆணையர் செய்தி குறிப்பு ஒன்றில் தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 197.95 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 197.95 கோடிக்கும் அதிகமான  டோஸ்கள் செலுத்தப்பட்டுள்ளன. 2,58,31,465 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 3.69 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.26 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.54 சதவீதமாக உள்ளது. கடந்த 24 மணி நேரத்தில் 13,929 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,28,65,519.
இந்தியாவில் கடந்த 24 மணி நேரத்தில் 16,103 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 3,76,720 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 86.36 கோடி . வாராந்திரத் தொற்று 3.81 சதவீதமாக உள்ளது. தினசரித் தொற்று விகிதம் 4.27 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் : https://www.pib.gov.in/PressReleasePage.aspx?PRID=1838912
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 202.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 202.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 4.39 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1858578
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ஓட்டுநர் பயிற்சி பள்ளி
நாடாளுமன்றத்தின் மக்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு.. நிதின் கட்கரி கீழ்காணும் தகவல்களை அளித்தார்.
ஓட்டுநர் பயிற்சி நிறுவனங்களை அமைப்பதற்கான தேசிய அளவிலான திட்டத்தை 2002-03 நிதியாண்டில் இருந்து சாலைப் போக்குவரத்து மற்றும் நெடுஞ்சாலைகள் அமைச்சகம் செயல்படுத்தி வருகிறது. 12-வது ஐந்தாண்டு திட்ட காலத்தில்  ரூ 17.00 கோடி மத்திய நிதியுதவி மற்றும் 10 ஏக்கர் நிலத் தேவையுடன் ஓட்டுநர் பயிற்சி மற்றும் ஆராய்ச்சி என இத்திட்டத்திற்கு பெயர் மாற்றப்பட்டது.
ரூ 5 கோடி நிதியுதவி மற்றும் 3 ஏக்கர் நிலத் தேவையுடன் குறைந்த திறன் கொண்ட பிராந்திய ஓட்டுநர் பயிற்சி மையம் எனும் ஒரு புதிய கூறு 12-வது ஐந்தாண்டு திட்ட காலத்தில் இரண்டாவது அடுக்காக சேர்க்கப்பட்டது. 14-வது நிதிச் சுழற்சியின் போது ஓட்டுநர் பயிற்சி மற்றும் ஆராய்ச்சி நிறுவன திட்டத்தின் நிதித் தாக்கம் ரூ 17.00 கோடியிலிருந்து ரூ 18.50 கோடியாக திருத்தப்பட்டது.
ஓட்டுநர் பயிற்சி மற்றும் ஆராய்ச்சி நிறுவனங்களை அமைக்கும் திட்டத்தின் கீழ் மாநில அரசுகள்/யூடி நிர்வாகங்களால் முன்மொழிவுகள் சமர்ப்பிக்கப்படுகின்றன. அவற்றை நிறுவுதல், பாடத்திட்டத்தின் உள்ளடக்கம், பாடத்திட்டம், தொழில்நுட்ப உதவி, இயக்கம் மற்றும் மேலாண்மை ஆகியவற்றுக்காக தனியார் கூட்டாளிகளின் சேவைகளை ஈடுபடுத்துவதற்கான வழிமுறைகளை திட்ட வழிகாட்டுதல்கள் வழங்குகிறது.
வணிக வாகன ஓட்டுநர்களுக்கு தரமான பயிற்சி அளிக்கப்பட்டது, சாலை மற்றும் சுற்றுச்சூழல் பாதுகாப்பை மேம்படுத்துவது, சாலைகளில் ஒட்டுமொத்த இயக்கத்தை வலுப்படுத்துவது மற்றும் ஓட்டுநர் சோதனைப் பாதையுடன் கூடிய முழு அளவிலான பயிற்சி நிறுவனத்தை அமைப்பது உள்ளிட்டவை திட்டத்தின் அடிப்படை நோக்கங்களாகும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1782177